El Ple Municipal s'oposa a l'arribada de vaixells amb armament bèl·lic al port marítim de Sagunt
30 d’abril 2021

![Imagen 1](/media/bsffosgq/puerto-maritimo-2.jpg)

El Ple municipal de l'Ajuntament de Sagunt ha aprovat en la seua última sessió ordinària la moció presentada per Esquerra Unida, PSOE i Compromís, i llegida per l'alcalde de Sagunt, Darío Moreno, referida a «la pau davant l'arribada de vaixells amb armament al nostre port». La proposta va ser aprovada amb els vots a favor de PSOE, Compromís, IP i EU i el vot en contra de PP, Ciutadans i Vox.

En primer lloc, s'ha acordat instar les autoritats polítiques competents i a les autoritats portuàries a valorar i condemnar l'entrada de qualsevol naviliera que transporta armament. A més, s'ha aprovat instar el Govern autonòmic i al Govern central a prendre mesures de supervisió prèvies que garantisquen una activitat portuària «**més ètica i conseqüent amb el foment de cultura de pau i de desarmament**», tal com impulsa la Llei de Cooperació i Desenvolupament Sostenible de la Generalitat Valenciana. D'altra banda, també s'ha acordat posar de manifest que el municipi de Sagunt rebutja l'arribada de navilieres que transporten armament i exigir un replantejament i un qüestionament de les polítiques de defensa i seguretat del món actual.

Segons apunta la part argumentativa, esta moció es presenta per motiu de l'arribada al port marítim de Sagunt del vaixell saudita Bahri Jeddah divendres passat 23 d'abril. En este sentit, des del Centre Delàs d'Estudis per la Pau «**van advertir que el vaixell podria vindre carregat de material per a la guerra del Iemen, demanant a les autoritats que no donaren suport a este vaixell**».

A més, en la moció s'indica que la Comunitat Internacional ha condemnat reiteradament els crims de guerra i la sistemàtica violació dels Drets Humans que l'Aràbia Saudita ha comés i continua cometent en l'actualitat cap a la població civil de Iemen. En este cas, es posa l'accent que no és la primera vegada que una naviliera de l'Aràbia Saudita ix de ports espanyols amb armes i des de 2015 s'han gravat fins a 33 escales d'estos vaixells en diferents ports de l'Estat, almenys en tres ocasions en el port marítim de Sagunt.

La part argumentativa del manifest també destaca que dins de l'àmbit ètic i internacional, cal afegir també «**la perillositat d'utilitzar el nostre port, un port pensat per a mercaderia industrial, per a la càrrega i descàrrega de material bèl·lic**», ja que es tracta d'un port envoltat per trama urbana i sense infraestructura específica per a l'emmagatzematge de material sensible, explosiu o de qualsevol altra tipologia relacionada amb la guerra moderna.

En este sentit, el manifest explica que «**és important denunciar el negoci armamentista amb l'Aràbia Saudita**», país que participa en el conflicte armat del Iemen. Segons dades d'ACNUR, el 80% de la població necessita ajuda humanitària per a sobreviure. D'altra banda, han sigut desplaçades a l'interior del país 4 milions de persones i més de 7 milions de persones necessiten assistència nutricional. El conflicte ha causat la mort d'unes 100.000 persones i el 67% de les morts civils han sigut causades per ofensives de coalició. Des de l'ONU ho han descrit com «**la pitjor crisi humanitària provocada per l'acció humana en els nostres temps**».​

*   [](http://www.facebook.com/sharer.php?u=https://aytosagunto.es/va/actualitat/el-ple-municipal-s-oposa-a-l-arribada-de-vaixells-amb-armament-bèl-lic-al-port-marítim-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/el-ple-municipal-s-oposa-a-l-arribada-de-vaixells-amb-armament-bèl-lic-al-port-marítim-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-municipal-s-oposa-a-l-arribada-de-vaixells-amb-armament-bèl-lic-al-port-marítim-de-sagunt/ "Linked In")
*   [](mailto:?body=https://aytosagunto.es/va/actualitat/el-ple-municipal-s-oposa-a-l-arribada-de-vaixells-amb-armament-bèl-lic-al-port-marítim-de-sagunt/)